|  |
| --- |
| **Op. 1:9-20**  **“Jesus Christus die Heerser-Regter is altyd by ons in die gemeente.”**  *Andries Burger, Pinetown Gemeente, 24 April 2022* |

*Sing:* *Lied 159:124; Lied 148:1-4; Lied 177:1,2; “Loof Hom met die tromme!; Lied 281:1,2,3; “Vrede”*

Die eerste 8 verse van Openbaring gee vir ons die konteks waarbinne ons die hele boek moet lees en verstaan.

Dit is ŉ openbaring van Jesus Christus (v.1),

wat God aan Hom gegee het en wat Hy deur ŉ engel aan sy apostel Johannes gewys het, om dit neer te skryf en vir al Christus se dienaars te gee, vir al die gelowiges van alle tye en alle plekke (v.1).

Hy beloof dat elkeen wat dit lees en dit hoor en ter harte neem geseënd sal wees (v.3).

Die hoofkarakter in die boek is nié enige van die rampe wat beskryf word nie;

die duiwel of die draak en die diere van die see en aarde is ook nié die hoof fokus nie.

Jesus Christus is die sentrale figuur, Hy is die kern van die hele boek.

Ons moet dit in gedagte hou by elke beeld en by elke openbaring –

anders trek ons die boodskap skeef.

Vandag begin ons by die eerste openbaring wat Johannes gesien het...

Die beskrywing daarvan begin in Op 1:9 en al gaan ons vanoggend net tot by vers 20 lees, gaan die beskrywing van hierdie eerste openbaring aan tot aan die einde van hoofstuk 3.

En dit gaan oor Jesus en sy kerk in die hele tyd van Jesus se hemelvaart en die uitstoring van die Heilige Gees tot by sy finale wederkoms. Dit is wat “nou daar is, en wat hierna moet gebeur” soos Jesus in v.19 vir Johannes sê.

Die openbaring van hierdie drie hoofstukke speel af in parallel met al die ander waarvan ons later sal lees; terwyl al daardie ander dinge afspeel is hierdie steeds terselfdertyd aan die gang.

As enigiets in die boek jou later wil bang of onseker maak – onthou hierdie is terselfdertyd aan die gebeur...

**Lees << Openbaring 1:9-20 >>**

<Wys op kaart>

Patmos is ŉ klein eilandjie so 13 lank en 8 km breed, omtrent 50 kilometer van klein Asië waar die gemeentes is vir wie hy skryf.

Omdat hy die evangelie van Jesus Christus, die Woord van God verkondig het is Johannes Patmos toe verban.

Hy is in dieselfde bootjie as die gelowiges vir wie hy skryf.

Hy is nie net ŉ medegelowige nie,

maar hy deel ook in die verdrukking wat die kerk toe al reeds ervaar het,

en soos hulle, deins hy nie terug vir die verdrukking nie, hy deel in hulle volharding want hulle wat glo is saam deel van God se Koninkryk.

Dan vertel Johannes wat hy gesien het toe hy deur die Gees meegevoer is...

Dit begin met die harde stem soos ŉ trompet, of ŉ ramshoring as jy aan die Ou Testament dink,

wat hom beveel op dit wat hy sien in ŉ boek op te skryf vir sewe spesifieke gemeentes.

Dit is spesifiek vir húlle bedoel, maar ook vir alle kerke of gemeentes van alle tye en plekke want “sewe” sê ook “almal” – soos sewe dae ál die dae van die week is.

Hierdie selfde openbaring is ook vir ons gemeente in ons omstandighede bedoel.

Toe Johannes omdraai na die trompetstem toe, toe sien hy die allerheerlikste gesig of visioen.

Jesus Christus staan tussen sewe goue lampstaanders met sewe sterre in sy regterhand.

Hy sien “Iemand soos die Seun van die mens...

Dit is Hý, sou enigeen uitroep wat Daniël se visioene onthou...

Daniël skryf in Dan. 7:13-14, *13Ek het gesien in die naggesigte, en kyk, met die wolke van die hemel het Een gekom soos die Seun van ’n mens, en Hy het gekom tot by die Oue van dae, en hulle het Hom nader gebring voor Hom. 14En aan Hom is gegee heerskappy en eer en koningskap; en al die volke en nasies en tale het Hom vereer; sy heerskappy is ’n ewige heerskappy wat nie sal vergaan nie, en sy koninkryk een wat nie vernietig sal word nie.*

Dit is Hy wat Johannes sien – Hy wat die heerskappy en eer en koningskap ontvang het, al die volke en nasies en tale vereer Hom, sy heerskappy is vir ewig, sy koninkryk sal nooit vernietig word nie.

Maar iets is baie anders as in die visioen wat Daniël lank voor Jesus se koms as mens gesien het.

In Daniël se visioen het God, die Oue van Dae soos hy Hom genoem het, hare soos wit wol gehad.

En in die openbaring wat Johannes sien, het hierdie “Iemand soos die Seun van die mens” sélf wit hare, soos wit wol.

In Johannes se openbaring is Hy wat die heerskappy ontvang self God.

Jesus Christus is mens wat die heerskappy ontvang, maar baie meer –

Hy is Immanuel, Hy is God self!

Johannes sien dat Christus nie net Heerser nie – Hy is ook Regter.

Uit sy mond kom ŉ skerp swaard met twee snykante...

Ons weet ook wat dít beteken...

Ons lees presies daarvan in Heb. 4:12*, 12Die woord van God is lewend en kragtig.*

*Dit is skerper as enige swaard met twee snykante en dring deur selfs tot die skeiding van siel en gees en van gewrigte en murg.*

*Dit beoordeel die bedoelings en gedagtes van die hart.*

Johannes sê sy oë het soos vuur gevlam.

Soos Heb. 4:13 verder sê, *14Daar is niks in die skepping wat vir God onsigbaar is nie; alles lê oop en bloot voor sy oë.*

Christus, die ewige Heerser, is ook die Regter wat met sy vuurvlam oë álles sien, alles wat een en almal doen en nie doen nie, tot in die diepste van elke mense se gedagtes tot in elke hoekie van ons harte.

Niks is vir Hom verberg nie, by Hom is daar geen onderhandeling of kompromie oor die sonde nie.

Ook vir sy kerk nie – want dit is by óns wat die oordeel begin lees ons in 1 Pet. 4:17.

Hy staan in ŉ koninklike kleed wat tot by sy voete hang, sy voete is soos geelkoper in ŉ smeltoond gereed om al sy vyande te vertrap...

En sy stem... soos die gedruis van ŉ groot water massa, (baie erger as die Zambezi in volle vloed oor die Victoria valle), dit gryp jou aan dat jy dit nie net met jou ore hoor nie maar met jou hele lyf...

Sy gesig ... soos die son op sy helderste...

soos Johannes vroeër saam Petrus en Jakobus gesien het met Jesus se verheerliking op die berg saam met Moses en Elia.

Matteus het dit beskryf in Mat. 17:2, dat *“sy voorkoms voor hulle oë verander het, sy gesig het begin straal soos die son en sy klere het wit geword soos die lig.”*

Hy is nie meer die vernederde, moordslagoffer van Golgota nie,

Hy is die Oorwinnaar, Hy is die Seun van die Mens, Hy is die Oue van Dae,

Hy is Jesus Christus, die Ewige Heerser en Regter, Hy is die aller-heerlike.

En waar staan Hy?

Tussen sewe goue lampstaanders, of sewe goue kandelare...

Dit is sewe kerke of gemeentes lees ons in v. 20.

Moses moes een kandelaar in die tent van ontmoeting sit (Ex. 25:31-40).

Nou is daar nie meer net een kandelaar nie, nee, die kerk van die Here kom nie meer uit een volk nie maar uit alle volke en nasies en tale.

Daar is presies sewe wat wys dat dit die volle som of die volheid van die hele kerk van Jesus Christus is, van alle tye en alle plekke.

Dit is goue kandelare wat deur vuur gesmelt en gesuiwer is soos elke ware gelowige kind en gemeente van die Here deur beproewing in ons geloof gesuiwer word.

Dit is nie een kandelaar met sewe dele nie, dit is sewe selfstandige kandelare wat deur Christus in hulle midde tog saam een ewige kerk is in hulle geestelike eenheid met Hom.

Staanlampe en kandelare is daar om lig te maak, en so is dit ook met die kerke of gemeentes van Christus.

Nie ons eie lig nie, maar soos Ps. 36:10 (2020) sê *“U is die fontein van die lewe, in U lig sien ons die lig.”*

Die kerk, al die gemeentes saam en elkeen op sy eie is die lig vir die wêreld, en

in gemeenskap met Christus wat midde in die kerke is skyn ons sy lig.

Johannes sien verder dat Jesus Christus,

die ewige Heerser-Regter wat tussen sy kerke of gemeentes staan,

sewe sterre in sy regterhand vashou.

In v. 20 lees ons dat die sterre die leraars in elke kerk of gemeente is.

Die oorspronklike woord is die sewe “engele” in die sewe gemeentes

(soos in die 1953 vertaling)

Daar is mense wat nou op loop gaan met wie hierdie “engele” dan nou kwansuis sou wees.

Die woord “engel” beteken ook net “boodskapper”.

Dit pas tog nie dat Johannes vir ŉ hemelwese engel ŉ brief sou skryf soos ons dan in Hoofstukke 2 en 3 sou lees nie.

Nee wat, die 1983 en 2020 vertalings is ook reg,

Jesus hou elkeen van sy boodskappers in elke gemeente in sy regterhand.

Nou gaan dit duidelik nie net oor die heilige, algemene, volmaak gesuiwerde kerke of gemeentes nie.

Hierdie boodskappers of leraars is gewone mense met hulle tekortkominge

in gewone “plat op die aarde” gemeentes

elkeen met sterkpunte en swakpunte, beproewings, vreugdes en hartseer...

Maar nie nét daardie sewe nie – onthou sewe en volheid –

elke leraar of boodskapper in elke kerk of gemeente in alle tye in plekke

van die heel eerste tot die heel laaste met Christus se finale wederkoms.

Hy hou hulle in sy regterhand –

die sterker hand waaruit niemand hulle kan uitruk nie,

maar ook die hand waarmee gewerk word.

Elkeen van ons wat sy woord hier bedien doen dit vanuit sy regterhand

– met groot ontsag want dit is sy werk wat ons moet doen

– maar sonder vrees want ons is in sy regterhand se beskerming.

En wanneer Jesus se werk so gedoen word,

dan moet die gemeente nie net hoor nie, maar regtig luister en ag gee daarop...

Die Woord wat ons bedien kom in opdrag en in die gesag van Christus as Heerser en Regter...

Dit is wat Johannes sien, en dan moet ons nie miskyk watter effek het dit op hom gehad het toe hy Jesus só sien nie.

Johannes val soos ŉ dooie neer voor Jesus se voete (v.17)

in ontsag, in die besef van hoe wonderlik en terselfdertyd hoe gevaarlik dit is om Jesus so te sien.

Soos Jesaja in 6:5 uitgeroep het : *“Dit is klaar met my! Ek is verlore! Elke woord oor my lippe is onrein, en ek woon onder 'n volk van wie elke woord onrein is. En nou het ek die Koning gesien, die Here die Almagtige.”*

Ag as ons oë maar net wou oopgaan om Jesus só te sien...

As ewige Heerser-Regter wat in ons midde van elke kerk en gemeente staan.

Hy is die bron van ons lewe sodat ons sy lig in die wêreld bly skyn.

Sy offerwerk is voltooi en na sy oorwinning het hy alle mag in hemel en aarde!

Hy is nie maar ons “Liewe Jesus” nie...

Ek weet dat baie Hom so noem met die beste bedoelings, maar dit skep ŉ verkeerde beeld van wie Hy regtig is.

Moenie liewer nie so van Hom praat nie, moenie jou kinders so leer nie...

Natuurlik het Hy ons en ons kinders innig lief sodat Hy sy lewe vir prysgegee het, maar “Liewe Jesus” is Hy beslis nie.

As magtige Heerser – Regter staan Hy midde in elke gemeente...

Maar al is sy teenwoordigheid so ontstellend dat Johannes voor Hom neerslaan...

Sit Jesus sy regterhand liefdevol op Johannes en troos hom (v.17-18).

Moenie bang wees nie Johannes, *“Ek is die Lewende, die eerste en die laaste, ek was dood en kyk Ek lewe in alle ewigheid”*

Hy is steeds dieselfde Jesus wat sy barmhartigheid en liefde bewys het aan die kruis. Hy was dood ja, maar kyk Hy lewe in alle ewigheid.

Hy is die een wat is en wat was en wat kom, Hy is die Lewende...

*“Ek het die sleutels van die dood en die doderyk...*”

Moet nou nie op sleeptou gaan agter mense aan wat dink dit is ware sleutels wat Hy êrens van die duiwel moes gaan afvat het nie. As jy die sleutels van ŉ tronksel het dan is jy in beheer, jy het dan gesag oor wie gevange geneem en wie vrygelaat word en wanneer.

Christus het absolute gesag oor die dood en die doderyk, selfs hierdie een finaliteit in ons aardse lewe is onder sy gesag...

Sy opstanding uit die dood is ŉ bewys daarvan...

Moenie bang wees nie...

En dan gee Jesus weer die opdrag dat Johannes moet opskryf *“wat hy gesien het, wat nou daar is en wat hierna moet gebeur.”*

Hierdie opdrag kan natuurlik die hele boek en al die openbaringe bedoel,

maar die opdrag kom spesifiek in hierdie openbaring en daarom fokus dit verseker op die briewe wat Hy vir die sewe gemeentes dikteer.

In hoofstukke 2 en 3 gaan Jesus direk in hierdieselfde openbaring verder om ŉ brief te dikteer aan elkeen van die sewe gemeentes.

Eers in Hoofstuk 4 kom Johannes aan die woord met “Hierna...”

Die dinge waaroor sy briewe gaan is “reeds daar” in daardie sewe gemeentes,

maar dit is presies ook “wat gaan gebeur” in al die kerke en gemeentes wat nog gaan kom – ook hier in Pinetown gemeente.

Maar daarby kom ons by ŉ volgende keer...

\*\*\*

Openbaring is bedoel om daardie sewe gemeentes, en die kerk van alle tye en plekke moed te gee, te troos en gerus te stel – veral in tye van swaarkry, verdrukking en vervolging.

Dit is waarskynlik daarom dat Openbaring juis begin met Jesus en sy kerk, sy gemeentes.

Hierdie beeld van die ons Here en Verlosser wat as magtige Heerser en finale Regter

midde in sy kerk, in elke gemeente is,

moet in ons gedagte bly wanneer enigiets in die lewe met ons gebeur.

Wat sal ons dan kan ontstel,

waaroor sal ons dan angstig raak,

waarvoor sal ons dan bang word,

vir wat sal ons dan op hol gaan

as ons onthou dat Hy wat ons só lief het

self in ons midde is met ál sy mag en

dat Hy as Heerser absoluut in beheer is en

dat Hy as Regter die finale oordeel oor alle en almal sal uitspreek?

Het Hy nie in Mat. 18:20 gesê waar twee of drie in sy Naam bymekaar is daar sal Hy by ons wees nie?

Is dit nie Hy wat in Mat. 28:20 ook gesê het dat Hy by ons sal bly al die dae tot die voleinding van die wêreld nie?

Het Hy dan nie in Joh. 10:27-30 gesê dat sy skape na Hom luister en dat Hy hulle die ewige lewe gee en dat niemand hulle uit sy hand sal ruk nie?

Dit maak nie saak dat die wêreld al boser sal word nie;

dit maak nie saak dat daar rampe sal kom en self meer en erger word soos sy wederkoms naderkom nie;

dit maak nie saak hoeveel die verdrukking en die vervolging en lyding nog sal word nie;

dit maak nie saak wat die dier se merk is nie, of wat die draak nog gaan aanvang nie.

Ons troos is en bly dat ons Verlosser, die ewige magtige Heerser en Regter,

Jesus Christus self by ons is...

Geseënd is elkeen wat hierdie openbaring lees, dit hoor en ter harte neem...

Amen